Ontvoerde 8-jarige se liggaam gekry | Maroela Media
Die liggaam van 'n agtjarige meisie van die Zangoma-nedersetting digby Tzaneen in Limpopo se liggaam is Donderdag in die vroeë oggendure gevind. Dít nadat sy Dinsdag as vermis aangemeld is. Sy is vermoedelik ook verkrag.
Brig. Motlafela Mojapelo, woordvoerder van die polisie, het Donderdagoggend in 'n verklaring bevestig dat die liggaam van Mabareki Molamudi vroeër in die bosse van die Xipungu-nedersetting gevind is.
Mabareki was 'n gr. 1-leerder aan die Totwana Primary School in dié nedersetting.
Maroela Media het vroeër berig die polisie was op die spoor van Mabareki se halfbroer nadat sy Maandagmiddag laas saam met haar hom deur lede van die gemeenskap gesien is. Hulle het na 'n nabygeleë winkel gestap.
Volgens Mojapelo het die soekgeselskap Woensdag omstreeks 22:00 inligting ontvang dat die verdagte 'n tradisionele geneser in Achornhoek in Mpumalanga gaan raadpleeg het. Die verdagte is omstreeks 01:30 in die geselskap van die geneser aangetref en op die plek in hegtenis geneem.
"Verdere ondersoeke het die span na 'n gebied langs die plaaslike crèche in Xipungu in die polisiëringsgebied Letsitele buite Tzaneen gelei, waar Mabareki se liggaam in die bosse gevind is."
Volgens Mojapelo toon 'n aanvanklike ondersoek daarop dat Mabareki moontlik verkrag is voordat sy vermoor is.
Die verdagte sal na verwagting Vrydag in die Ritavi-landdroshof op aanklagte van ontvoering, verkragting en moord verskyn.
Lt.genl. Nneke Ledwaba, die provinsiale polisiekommissaris van Limpopo, het intussen die kind se moord veroordeel.
Sanghomas laat mens sidder. Jammer jonge meisie, ek lees op jou hemp, Little girl with big dreams. So jammer jou groot drome kon nie bewaarheid word nie. Dis ook jammer dat vroue oor die algemeen as besittings beskou word en hul liggame en lewens so min werd is en misbruik word.
Kyk die gesegde op die hempie – "Little girl, Big dreams". Bitter ironies en so tragies. Waarom was dit nou nodig ?
Ek hoop die reg kom baie hard neer. Alle lewens maak regtig saak. Ek het self 'n Gr. 1 kind en ek sidder om aan hierdie gebeure te dink. Dalk sou hierdie kind veiliger gewees het as die skool nog oop was, Covid of nie.